CELEX: 62011TN0610
Language: mt
Date: 2011-12-02 00:00:00
Title: Kawża T-610/11: Rikors ippreżentat fit- 2 ta’ Diċembru 2011 — Wagon Automotive Nagold vs Il-Kummissjoni

4.2.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 32/33
            
         Rikors ippreżentat fit-2 ta’ Diċembru 2011 — Wagon Automotive Nagold vs Il-Kummissjoni
   (Kawża T-610/11)
   2012/C 32/68
   Lingwa tal-kawża: il-Ġermaniż
   
      Partijiet
   
   
      Rikorrenti: Wagon Automotive Nagold GmbH (Nagold, il-Ġermanja) (rappreżentanti: T. Hackemann u H. Horstkotte, avukati)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla d-Deċiżjoni tal-Kummissjoni C(2011) 275, tas-26 ta’ Jannar 2011, dwar l-għajnuna mill-Istat C-7/10 implimentata mill-Ġermanja ((“)Skema għar-riport ta’ telf ta’ taxxa fil-każ tar-ristrutturar ta’ kumpaniji f’diffikultà(”),) (ex CP 250/2009 u NN 5/2010) “Sanierungsklausel”;
            
         
               —
            
            
               tikkundanna lill-konvenuta għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka l-motivi segwenti.
   
               (1)
            
            
               L-ewwel motiv ibbażat fuq ksur tal-Artikolu 107(1) TFUE sa fejn il-miżura ta’ trasferiment ta’ telf ma hijiex għajnuna mogħtija mir-riżorsi tal-Istat
               F’dan ir-rigward, ir-rikorrenti ssostni li, l-Artikolu 8c(1) tal-Liġi Ġermaniża dwar it-taxxa fuq il-kumpanniji (Körperschaftssteuergesetz, iktar ’il quddiem il-“KStG”) tikser l-għan tal-prinċipju oġġettiv tan-nett u tal-prinċipju ta’ kapaċità kontributtiva u li l-klawżola dwar it-trasferiment ta’ telf (iktar ’il quddiem is-“Sanierungsklausel”) hija biss intiża sabiex tipprevjeni ksur tal-Kostituzzjoni fir-rigward tal-beni tal-persuni taxxabbli fil-każijiet kollha koperti mill-kamp ta’ applikazzjoni tagħha. Għal din ir-raġuni, ir-rikorrenti tikkunsidra li l-kriterji li jikkostitwixxu għajnuna, bħal kif previsti bid-dritt tal-Unjoni, ma humiex sodisfatti.
            
         
               (2)
            
            
               It-tieni motiv ibbażat fuq ksur tal-Artikolu 107(1) TFUE: nuqqas ta’ selettività insegwitu għall-fatt li s-Sanierungsklausel ma tikkostitwixxix eċċezzjoni għas-sistema ta’ referenza rilevanti
               F’dan ir-rigward, ir-rikorrenti ssostni li r-regoli ġenerali dwar it-trasferiment ta’ telf ta’ kumpaniji (Artikolu 10d tal-liġi Ġermaniża dwar it-taxxa fuq id-dħul — Einkommensteuergesetz —, moqri flimkien mal-Artikolu 8(1) tal-KStG u l-Artikolu 10a tal-liġi Ġermaniża dwar it-taxxa fuq il-kummerċ — Gewerbesteuergesetz) jifformaw is-sistema ta’ referenza rilevanti u li l-Artikolu 8c tal-KStG jikkostitwixxi biss eċċezzjoni għal din is-sistema ta’ referenza, li min-naħa tagħha kienet limitata mis-Sanierungsklausel.
            
         
               (3)
            
            
               It-tielet motiv ibbażat fuq ksur tal-Artikolu 107(1) TFUE: nuqqas ta’ selettività insegwitu għall-fatt li s-Sanierungsklausel ma tagħmilx distinzjoni bejn l-operaturi ekonomiċi li jinsabu f’sitwazzjoni ta’ dritt u ta’ fatt simili fir-rigward tal-għan imfittex
               Fil-kuntest ta’ dan il-motiv, ir-rikorrenti b’mod partikolari ssostni li s-Sanierungsklausel hija ta’ benefiċċju għall-impriżi kollha taxxabbli u li ma tiffavorixxix ċerti setturi jew jew ċerti oqsma ta’ attività u lanqas impriżi ta’ ċertu daqs.
            
         
               (4)
            
            
               Ir-raba’ motiv ibbażat fuq ksur tal-Artikolu 107(1) TFUE: nuqqas ta’ selettività insegwitu għall-fatt li l-leġiżalzzjoni inkwistjoni hija ġġustifikata min-natura u mill-istruttura interna tas-sistema fiskali Ġermaniża
               F’dan ir-rigward, ir-rikorrenti ssostni li s-Sanierungsklausel hija ġġustifikata mill-ekonomija tas-sistema fiskali Ġermaniża, billi din hija ispirata minn prinċipji kostituzzjonali bħall-prinċipju ta’ kapaċità kontributtiva, il-prinċipju ta’ proporzjonalità kif ukoll il-prinċipju li jfittex li tiġi evitata kull tassazzjoni sproporzjonata.
            
         
               (5)
            
            
               Il-ħames motiv ibbażat fuq ksur tal-Artikolu 107(1) TFUE: żball manifest ta’ evalwazzjoni minħabba f’analiżi insuffiċjenti tad-dritt fiskali Ġermaniż
               Fil-kuntest ta’ dan il-motiv, ir-rikorrenti ssostni li l-Kummissjoni tinjora l-leġiżlazzjoni fiskali Ġermaniża fuq it-tnaqqis tat-telf.
            
         
               (6)
            
            
               Is-sitt motiv ibbażat fuq l-invokazzjoni tal-prinċipju ta’ protezzjoni tal-aspettativi leġittimi, kif stabbilit mid-dritt tal-Unjoni
               Fil-kuntest ta’ dan il-motiv, ir-rikorrenti tippreċiża li l-Kummissjoni kkunsidrat għall-ewwel darba f’proċedura formali ta’ investigazzjoni l-privileġġi fiskali li jibbenefikaw minnhom ix-xerrejja ta’ azzjonijiet fil-qasam tat-tnaqqis tat-telf fil-kuntest tas-Sanierungsklausel ta’ impriża u ssostni li dan l-approċċ huwa wieħed mhux tas-soltu, billi l-eżistenza ta’ għajnuna tista’ tiġi rikonoxxuta għas-sempliċi raġuni li regolament meqjus konformi mad-dritt dwar l-għajnuna mill-Istat (Artikolu 8(4) tal-KStG) ġie ssemplifikat. Skont ir-rikorrenti, la l-leġiżlatur Ġermaniż u lanqas l-impriżi debitament avżati ma jistgħu jistennew li d-dispożizzjonijiet ssemplifikati jiġu kkwalifikati bħala għajnuna.